FI Euroopan unionin virallinen lehti C 89/1

Perussääntö – Luonnon monimuotoisuuden ja ekosysteemien tutkimusta käsittelevä e-tieteen ja -teknologian eurooppalainen infrastruktuuri eurooppalaisena tutkimusinfrastruktuurikonsortiona ”LifeWatch ERIC”

(2017/C 89/01)

Sisältö

1 LUKU – YLEISET SÄÄNNÖKSET

1 artikla – Nimi, kotipaikka, sijainti ja työkieli

2 artikla – Tehtävät ja toimet ERICin osat

2 LUKU – JÄSENET

3 artikla – Jäsenyys ja edustaja

4 artikla – Jäseneksi ja tarkkailijaksi ottaminen

5 artikla – Jäsenen eroaminen / jäsenyyden tai tarkkailijan aseman päättyminen

3 LUKU – JÄSENTEN JA TARKKAILIJOIDEN OIKEUDET JA VELVOLLISUUDET

6 artikla – Jäsenet

7 artikla – Tarkkailijat

4 LUKU – HALLINTO

8 artikla – Yleiskokous

9 artikla – Johtokunta

10 artikla – Avustavat elimet

5 LUKU – RAPORTOINTI KOMISSIOLLE

11 artikla – Raportointi Euroopan komissiolle

6 LUKU – TOIMINTAPERIAATTEET

12 artikla – Työllistämisperiaatteet

13 artikla – Hankintojen teko ja verovapautukset

14 artikla – Resurssit, budjettiperiaatteet, korvausvastuu ja vakuutus

15 artikla – LifeWatch ERICin laitosten käyttöoikeudet ja tulosten levittäminen

16 artikla – Tieteelliset ja tekniset arvioinnit

17 artikla – Tietojen käyttöä ja teollis- ja tekijänoikeuksia koskevat periaatteet

7 LUKU – TOIMIAIKAA, PURKAMISTA, RIITOJEN RATKAISUA, SOVELLETTAVAA LAKIA JA MUUTOKSIA KOSKEVAT SÄÄNNÖKSET

18 artikla – Toimiaika

19 artikla – Purkaminen ja maksukyvyttömyys

20 artikla – Sovellettava laki

21 artikla – Riitojen ratkaisu

22 artikla – Perussäännön saatavuus

23 artikla – Perussäännön muuttaminen

8 LUKU – PERUSTAMIS- JA SIIRTYMÄSÄÄNNÖKSET

24 artikla – Perustamissäännökset

25 artikla – Siirtymäsäännös

LIITE 1 – LUETTELO JÄSENISTÄ, TARKKAILIJOISTA JA NIITÄ EDUSTAVISTA TAHOISTA

LIITE 2 – RAHA- JA LUONTOISSUORITUKSET

1 LUKU

YLEISET SÄÄNNÖKSET

1 artikla

Nimi, kotipaikka, sijainti ja työkieli

1. Perustetaan luonnon monimuotoisuuden ja ekosysteemien tutkimusta käsittelevä e-tieteen ja -teknologian eurooppalainen infrastruktuuri eurooppalaisena tutkimusinfrastruktuurikonsortiona, johon viitataan nimellä ”LifeWatch ERIC” ja joka perustetaan eurooppalaisena tutkimusinfrastruktuurikonsortiona (ERIC) neuvoston asetuksen (EY) N:o 723/2009 (1) mukaisesti.

2. LifeWatch ERIC on hajautettu tutkimusinfrastruktuuri, joka on järjestetty 2 artiklan 3 ja 4 kohdan mukaisesti.

3. LifeWatch ERICin sääntömääräinen kotipaikka on Sevillassa, Espanjan kuningaskunnassa, jäljempänä ’isäntäjäsenvaltio’.

4. LifeWatch ERICin työkieli on englanti.

2 artikla

Tehtävät ja toimet, ERICin osat

1. LifeWatch ERICin päätehtävänä on perustaa infrastruktuuri ja tietojärjestelmät, joita tarvitaan ottamaan käyttöön ja yhdistämään luonnon monimuotoisuuden ja ekosysteemien tutkimusta koskevat tiedot ja algoritmit, sekä käyttää kyseistä infrastruktuuria ja kyseisiä järjestelmiä, muun muassa edistämällä ymmärrystä, yhteyksiä ja yhteisvaikutusta muiden yhteiskunnallisten haasteiden, kuten ilmastonmuutokseen sopeutumisen ja sen lieventämisen, kanssa, sekä tarjota analysointivalmiuksia.

2. Tätä varten LifeWatch ERIC toteuttaa ja koordinoi erilaisia toimia, mukaan lukien seuraavat mutta rajoittumatta kuitenkaan näihin:

a) hajautetun tutkimusinfrastruktuurin käyttö, joka sisältää kehitystä vauhdittavia valmiuksia luonnon monimuotoisuutta koskevien tietojen kysyntälähtöistä käyttöönottoa varten, yhdennetty pääsy hajautettuihin dataresursseihin, palvelujen tarjoaminen tietojen hakua, analyysia, mallintamista ja visualisointia varten, verkkopohjainen ja sivustopohjainen käyttäjätuki sekä digitaaliset ympäristöt tieteellistä yhteistyötä ja tutkimusta varten;

b) kansallisten ja kansainvälisten laitosten tukeminen sekä yhteistyö niiden kanssa palvelutasosopimusten perusteella tietojen käyttöönoton ja tietojen yhteiskäytön suhteen, tietotekniset valmiudet ja uusien infrastruktuurikapasiteettien kehittäminen – muun muassa sen selvittäminen, onko mahdollista toimia välittäjänä, joka koordinoi vaatimuksia ja toimitussuunnitelmia kansallisten ja kansainvälisten laitosten, instituuttien ja järjestöjen välillä näiden pyynnöstä;

c) valmiuksien vahvistaminen laajamittaista tieteellistä kehitystä koskevien uusien mahdollisuuksien edistämiseksi, nopeutetun tiedonkeruun edistäminen uusien teknologioiden avulla, luonnon monimuotoisuuden ja ekosysteemien hallintaa koskevan tietoon perustuvan päätöksenteon tukeminen sekä koulutusohjelmien tukeminen;

d) kapasiteetin ylläpitäminen tutkimusinfrastruktuurin parantamista, innovointia ja tietämyksen ja teknologian hyödyntämistä varten sekä uusien analysointivalmiuksien kehittäminen;

e) kaikkien muiden sellaisten edellä mainittuihin tehtäviin tiiviisti liittyvien tehtävien suorittaminen, joista yleiskokous voi päättää.

3. LifeWatch ERIC koostuu seuraavista:

a) Jäsenten tukemat yhteiset laitokset. Suurin osa yhteisistä laitoksista sijaitsee Espanjassa (institutionaaliset suhteet, muun muassa tiedontarjoajina ja koordinoivina valvontapaikkoina toimivat organisaatiot, LifeWatch ERICin hallinto-, oikeus- ja talouspalvelut sekä sen TVT:n ydintoimintojen ja sen hajautetun rakentamisen ja toiminnan järjestäminen ja koordinointi), Italiassa (luonnon monimuotoisuutta käsittelevää yhteisöä koskevien LifeWatch-palvelujen järjestäminen ja koordinointi) ja Alankomaissa (virtuaalisten laboratorioiden ja innovaatioiden koordinointi) sanotun rajoittamatta mahdollisuutta perustaa yhteisten laitosten osia muiden jäsenten alueelle.

b) Yhteisiin laitoksiin kuulumattomat hajautetut LifeWatch-keskukset, jotka ovat osa LifeWatch ERICiä ja jotka perustetaan yleiskokouksen päättämin ehdoin sitä jäsentä varten, jonka alueella ne sijaitsevat; kyseiset ehdot sisältävät sen jäsenen taloudelliseen vastuuseen ja korvausvastuuseen liittyvät säännökset, jonka alueella hajautettu keskus sijaitsee.

4. LifeWatch ERIC tekee palvelutasosopimuksia jäsenten, keskusten tai oikeushenkilöiden kanssa niiden LifeWatch ERICiä koskevien toimien ja palvelujen sääntelemiseksi yhteistyön perusteella sanotun rajoittamatta mahdollisuutta tarjota näitä palveluja luontoissuorituksina.

5. LifeWatch ERIC suorittaa ensisijaista tehtäväänsä voittoa tavoittelematta. LifeWatch ERIC voi harjoittaa tehtäväänsä läheisesti liittyvää rajallista liiketoimintaa edellyttäen, että se ei vaaranna sen sellaisten ensisijaisten tavoitteiden saavuttamista, joiden perusta ei ole liiketoiminnallinen.

6. LifeWatch ERIC voi edistää Euroopan unionin Copernicus-maanseurantaohjelman tietojen ja tuotteiden hyödyntämistä. Ympäristötiedot ovat olennaisen tärkeitä sen ymmärtämisessä, miten maapallo ja sen ekosysteemit muuttuvat.

2 LUKU

JÄSENET

3 artikla

Jäsenyys ja edustaja

1. Seuraavista tahoista voi tulla LifeWatch ERICin jäseniä tai äänivallattomia tarkkailijoita:

a) Euroopan unionin jäsenvaltiot, jäljempänä ’jäsenvaltiot’,

b) assosioituneet maat,

c) muut kolmannet maat kuin assosioituneet maat,

d) hallitustenväliset järjestöt.

2. Luettelo LifeWatch ERICin jäsenistä ja tarkkailijoista ja niiden edustajista on liitteessä 1. Yleiskokous pitää liitteessä 1 olevaa luetteloa jäsenistä ja tarkkailijoista ajan tasalla, ja toimitusjohtaja pitää ajan tasalla luetteloa edustavista tahoista saatuaan nimittävältä jäseneltä asianmukaisen ilmoituksen täytäntöönpanosäännöissä esitettyjen vaatimusten mukaisesti. Jäseniä ja tarkkailijoita voi edustaa yksi tai useampi mutta enintään kolme julkista tahoa, mukaan lukien alueet, tai yksityistä tahoa, jotka suorittavat julkisen palvelun tehtävää. Nämä edustajat nimitetään jäsenen omien sääntöjen ja menettelyjen mukaisesti. Jäsenet ja tarkkailijat määrittävät edustajiensa kauden pituuden sekä näiden erityisten oikeuksien ja velvollisuuksien harjoittamista koskevat valtuudet.

3. Yleiskokous varmistaa, että jäsenvaltioilla tai assosioituneilla mailla on yhdessä äänten enemmistö yleiskokouksessa sekä jäsenten enemmistö pysyvässä komiteassa. Yleiskokous päättää kaikista äänioikeuksien muutoksista, jotka ovat tarpeen sen varmistamiseksi, että LifeWatch ERIC noudattaa aina kyseistä vaatimusta.

4. LifeWatch ERICin perustamisen aikaisia jäseniä kutsutaan perustajajäseniksi.

4 artikla

Jäseneksi ja tarkkailijaksi ottaminen

1. Uusien jäsenten ottamista koskevat ehdot ovat seuraavat:

a) Jäsenvaltiot, assosioituneet maat ja muut kolmannet maat kuin assosioituneet maat tekevät kirjallisen jäsenyyshakemuksen yleiskokouksen puheenjohtajalle.

b) Jäsenyyshakemuksessa on oltava enintään kolme tahoa, jotka edustavat jäsentä yleiskokouksessa.

c) Hakemuksessa on kuvattava, millä tavalla hakija edistää osaltaan 2 artiklassa esitettyjä LifeWatch ERICin tavoitteita ja toimia ja kuinka se täyttää velvollisuutensa.

d) Yleiskokous ottaa assosioituneet maat jäseneksi yksinkertaisella äänten enemmistöllä. Yleiskokous ottaa muut kolmannet maat kuin assosioituneet maat jäseneksi ehdottomalla äänten enemmistöllä.

e) Yleiskokous voi päättää uuden jäsenen ottamisesta saatuaan johtokunnalta raportin, joka sisältää ehdot, joiden nojalla hakija voi liittyä LifeWatch ERICiin.

2. Hallitustenvälisen järjestön on tehtävä jäsenyyshakemus yleiskokouksen puheenjohtajalle, ja se voidaan ottaa jäseneksi määräenemmistöpäätöksellä yleiskokouksen päättämien ehtojen nojalla sen jälkeen, kun yleiskokous on saanut johtokunnalta edellä 1 kohdan e alakohdassa tarkoitetun raportin.

3. LifeWatch ERICin uusi jäsen ei voi erota sen liittymisen aikaan käynnissä olevasta viisivuotiskaudesta jäljellä olevana aikana. Jos uusi jäsen otetaan jäseneksi viisivuotisen suunnittelukauden ensimmäisen kolmen vuoden jälkeen, se pysyy jäsenenä vähintään sen liittymisen aikaan käynnissä olevasta viisivuotiskaudesta jäljellä olevan ajan ja sitä seuraavat viisivuotiset suunnittelukaudet, ellei seuraavan viisivuotiskauden aikana pyydetä eroa 5 artiklan 2 kohdan mukaisesti.

4. Jäsenvaltioiden, assosioituneiden maiden, muiden kolmansien maiden kuin assosioituneiden maiden ja hallitustenvälisten järjestöjen, jotka haluavat osallistua LifeWatch ERICiin mutta jotka eivät vielä pysty liittymään jäseniksi, on haettava tarkkailijan asemaa kirjallisesti yleiskokouksen puheenjohtajalta.

5. Tarkkailijoiden ottamista koskevat ehdot ovat seuraavat:

a) Tarkkailijan toimikausi on kaksi vuotta. Tätä kautta voidaan jatkaa enintään kaksi vuotta. Ennen kyseisen kauden loppua tarkkailijan on joko haettava jäsenyyttä tai lähdettävä LifeWatch ERICistä. Poikkeustapauksissa yleiskokous voi päättää yksinkertaisella äänten enemmistöllä tarkkailijan aseman jatkamisesta enintään yhden ylimääräisen kaksivuotiskauden ajaksi.

b) Tarkkailijaksi ottaminen edellyttää yleiskokouksen yksinkertaisella äänten enemmistöllä antamaa hyväksyntää.

5 artikla

Jäsenen eroaminen / jäsenyyden tai tarkkailijan aseman päättyminen

1. Jäsenyys kestää vähintään viisi vuotta ja se jatkuu sen jälkeen viisivuotiskauden kerrallaan LifeWatch ERICin koko toimiajan. Viisivuotinen taloudellinen sitoutuminen on monivuotisen työohjelman ja liitteessä 2 kuvatun ohjeellisen talousarvion mukainen.

2. Jäsen voi erota viisivuotiskauden kolmannen vuoden lopussa, jos se ilmoittaa eroaikomuksestaan ennen viisivuotiskauden toisen vuoden loppua. Jäsenille ilmoitetaan kaikista eropyynnöistä 15 päivän kuluessa pyynnön saamisesta.

3. Eroavan jäsenen rahoitusvastuut ja muut velvollisuudet on täytettävä ennen kuin ero tulee voimaan. Mikäli yhteisiä laitoksia tai hajautettuja keskuksia tai muita LifeWatch ERICin omaisuuseriä sijaitsee eroavan jäsenen alueella, kyseinen jäsen voi vaatia niitä takaisiin yleiskokouksessa sovittua oikeudenmukaista korvausta vastaan.

4. Yleiskokous peruuttaa jäsenen äänioikeudet, kun kyseisen jäsenen maksettavat maksut ovat yhden vuoden myöhässä varainhoitovuoden alkamisen jälkeen.

5. Yleiskokous voi päättää jäsenen jäsenyyden tai tarkkailijan aseman, jos seuraavat edellytykset täyttyvät:

a) jäsen tai tarkkailija rikkoo vakavasti tämän perussäännön mukaisia velvoitteitaan;

b) jäsen tai tarkkailija ei ole korjannut tällaista rikkomusta kuuden kuukauden kuluessa siitä, kun se on saanut yleiskokouksen puheenjohtajalta kirjallisen huomautuksen rikkomuksesta rikkomuksen vahvistaneen yleiskokouksen pöytäkirjan hyväksymisen jälkeen.

Johtokunnan on ilmoitettava yleiskokoukselle jäsenestä tai tarkkailijasta, joka rikkoo jatkuvasti perussäännön mukaisia velvoitteitaan, ja pyydettävä, että kyseinen jäsen tai tarkkailija täyttää velvollisuutensa. Jos jäsen tai tarkkailija ei noudata vaatimuksia kuuden kuukauden kuluessa, johtokunta ehdottaa yleiskokoukselle jäsenyyden tai tarkkailijan aseman päättämistä.

Jäsenellä tai tarkkailijalla on oikeus selittää kantansa yleiskokoukselle ennen kuin yleiskokous tekee päätöksen asiasta.

Yleiskokous päättää määräenemmistöllä jäsenyyden tai tarkkailijan aseman päättämisestä.

3 LUKU

JÄSENTEN JA TARKKAILIJOIDEN OIKEUDET JA VELVOLLISUUDET

6 artikla

Jäsenet

1. Jäsenten oikeuksia ovat

a) oikeus osallistua yleiskokouksen kokouksiin ja äänestää niissä,

b) oikeus päästä osalliseksi LifeWatch ERICin tarjoamista tiedoista ja palveluista ja

c) kaikki muut tässä perussäännössä mainitut tai täytäntöönpanosääntöihin kuuluvat oikeudet.

2. Jokaisen jäsenen on

a) tuettava ja edistettävä LifeWatch ERICin tavoitteita, tehtäviä ja hallintoa,

b) määritettävä jäsentä edustavat tahot,

c) perustettava kansallinen LifeWatch-tukikomitea edistämään asiaankuuluvien standardien hyväksymistä kansallisissa resurssien ja työkalujen luomista koskevissa hankkeissa ja pidettävä sitä yllä, edistettävä palvelujen käyttöä erilaisten luonnon monimuotoisuuteen liittyvien asiantuntemusalojen tiedeyhteisöjen ja tutkijoiden keskuudessa, muun muassa ekosysteemitieteen ja bioinformatiikan alalla, ja kerättävä palvelujentarjoajilta ja käyttäjiltä lausuntoja ja palautteita,

d) maksettava jäsenmaksunsa liitteen 2 mukaisesti ja

e) tuettava kaikkea muuta perussääntöön tai täytäntöönpanosääntöihin perustuvaa toimintaa, josta on sovittu LifeWatch ERICin puitteissa.

7 artikla

Tarkkailijat

1. Tarkkailijan oikeuksia ovat

a) osallistua yleiskokoukseen ilman äänivaltaa;

b) antaa tutkimusyhteisönsä osallistua LifeWatch ERICin tapahtumiin, kuten työryhmiin, konferensseihin ja koulutukseen edulliseen hintaan, jos tilaa on;

c) antaa tutkimusyhteisönsä saataville LifeWatch ERICin tuki merkityksellisten järjestelmien, prosessien ja palvelujen kehittämiseen.

2. Jokaisen tarkkailijan on nimettävä edustava taho.

4 LUKU

HALLINTO

8 artikla

Yleiskokous

1. LifeWatch ERICin korkein hallintoelin on yleiskokous.

2. Yleiskokous vastaa LifeWatch ERICin yleisestä johtamisesta ja valvonnasta.

3. Yleiskokous päättää

a) palvelutasosopimuksista ja kaikista muista sopimuksista kolmansien osapuolien kanssa,

b) jäsenyyden tai tarkkailijan aseman myöntämisestä ja kumoamisesta,

c) täytäntöönpanosääntöjen, suuntaviivojen ja muiden sellaisten päätösten hyväksymisestä, joita tarvitaan LifeWatch ERICin tehtävän ja toimien suorittamisen varmistamiseksi,

d) vuosikertomuksen hyväksymisestä,

e) luontoissuorituksia koskevien täytäntöönpanosääntöjen hyväksymisestä,

f) monivuotisen työohjelman ja ohjeellisen talousarvion hyväksymisestä viiden vuoden välein ja niiden tarkistusten ja/tai muutosten hyväksymisestä, jos jäsenmaksujen muutokset ovat niin huomattavia, että molempien uudelleensuunnittelu on perusteltua,

g) vuotuisen talousarvion hyväksymisestä,

h) pysyvän komitean jäsenten nimittämisestä,

i) johtokunnan jäsenten, myös toimitusjohtajan, nimittämisestä ja heille annettavista epäluottamuslauseista,

j) LifeWatch ERICin asianmukaisen toiminnan edellyttämien avustavien elinten perustamisesta,

k) LifeWatchin kansallisten tukikomiteoiden yhteistä etua koskeviin kysymyksiin liittyvien suuntaviivojen hyväksymisestä,

l) sellaisten kansainvälisten järjestöjen ja verkostojen kanssa tehtävän yhteistyön ehdoista, joiden kanssa sillä on yhteisiä tavoitteita ja tehtäviä, ja ehdoista, joiden nojalla johtokunta voi luoda työskentelysuhteet hallituksiin ja järjestöihin riippumatta siitä, ovatko ne kansallisia vai kansainvälisiä järjestöjä vai hallituksen järjestöjä vai kansalaisjärjestöjä,

m) yhteisten laitosten sijainnista,

n) perussäännön muuttamista koskevista ehdotuksista,

o) LifeWatch ERICin päättämisestä,

p) kaikista muista yleiskokoukselle tämän perussäännön tai täytäntöönpanosääntöjen nojalla osoitetuista asioista sekä

q) kaikista muista LifeWatch ERICin tehtäviensä ja toimiensa täyttämisessä tarvitsemista asioista.

4. Yleiskokous koostuu jäsenten ja tarkkailijoiden edustajista. Tarkkailijat voivat käyttää puheenvuoron yleiskokouksen puheenjohtajan luvalla. Sanotun rajoittamatta 3 artiklan 3 kohdassa vaadittua enemmistöä jokaisella jäsenellä on yleiskokouksessa yksi ääni. Jäsenen on nimitettävä valtuuskunnan päällikkö, jolla on oikeus äänestää kaikkien sen nimeämien edustajien puolesta.

5. Yleiskokous kokoontuu vähintään kerran vuodessa. Johtokunta ja pysyvä komitea voivat kutsua koolle yleiskokouksen ylimääräisen istunnon, jos ilmenee tärkeitä kysymyksiä, joiden käsittely ei voi odottaa seuraavaan aikataulun mukaiseen yleiskokouksen istuntoon. Yleiskokouksen ylimääräinen istunto voidaan kutsua koolle kaikkien jäsenten äänten määräenemmistöllä. Yleiskokouksen ylimääräisissä istunnoissa on mahdollista äänestää myös postitse tai televiestintävälineellä yleiskokouksen menettelyä koskevien täytäntöönpanosääntöjen mukaisesti.

6. Yleiskokous valitsee puheenjohtajan ja varapuheenjohtajan, joka toimii puheenjohtajan sijaisena tämän poissa ollessa ja eturistiriitatapauksissa, jäsenten valtuuskunnista kaksivuotiskaudeksi, joka voidaan uusia kahdeksi vuodeksi. Puheenjohtaja määrää yleiskokouksen istuntojen paikan, ajan ja esityslistan, joista ilmoitetaan jäsenille kolme kuukautta etukäteen. Yleiskokouksen jäsenet voivat antaa ehdotuksia esityslistasta yleiskokouksen menettelyä koskevien täytäntöönpanosääntöjen mukaisesti.

7. Yleiskokous on päätösvaltainen, kun läsnä on 50 prosenttia jäsenistä, jotka edustavat yli 50 prosenttia rahallisista suorituksista. Jos päätösvaltaisuuden ehto ei täyty, puheenjohtaja voi kutsua koolle uuden kokouksen, josta ilmoitetaan kirjallisesti jäsenille kuukautta ennen uutta kokousta, jonka päätösvaltaisuuden ehdot ovat samat.

8. Jäsentä voi edustaa toinen jäsen, jos siitä ilmoitetaan puheenjohtajalle kirjallisesti ennen yleiskokouksen istuntoa.

9. Yleiskokous pyrkii tekemään päätökset yksimielisesti. Jos yksimielisyyttä ei saavuteta, päätökset tehdään äänestämällä yleiskokouksen menettelyä koskevissa täytäntöönpanosäännöissä vaaditun enemmistön mukaisesti. Näissä täytäntöönpanosäännöissä määritetään vaadittu enemmistö, sanotun kuitenkaan rajoittamatta 3 artiklan 3 kohtaa ja perussäännön säännösten nojalla vaadittuja erityisenemmistöjä.

Seuraavien päätösten tekeminen edellyttää määräenemmistöä:

a) hallitustenvälisten järjestöjen hyväksyminen jäseniksi 4 artiklan 2 kohdan mukaisesti;

b) jäsenyyden tai tarkkailijan aseman päättäminen 5 artiklan 5 kohdan mukaisesti;

c) yleiskokouksen ylimääräisen istunnon kutsuminen koolle 8 artiklan 5 kohdan mukaisesti;

d) LifeWatch ERICin purkaminen 19 artiklan 1 kohdan mukaisesti;

e) perussäännön muuttamisen ehdottaminen 23 artiklan 1 kohdan mukaisesti;

f) sääntömääräisen toimipaikan sijainnin muuttaminen 23 artiklan 2 kohdan mukaisesti;

g) työohjelma ja talousarvio;

h) jäsenten perusmaksut;

i) vuosikertomuksen ja vuotuisen tilinpäätöksen hyväksyminen;

j) toimitusjohtajan ja muiden johtokunnan jäsenten nimittäminen ja erottaminen;

k) yleiskokouksen puheenjohtajan ja varapuheenjohtajan valinta;

l) täytäntöönpanosääntöjen hyväksyminen ja muuttaminen.

10. Perussäännössä tai täytäntöönpanosäännöissä edellytettyjen äänten enemmistöjen määrittämisessä käytetään seuraavia määritelmiä:

a) ’Yksimielisyydellä’ tarkoitetaan kaikkien jäsenten antamaa hyväksyntää ilman virallisia vastalauseita ja ilman, että ehdotuksesta tarvitsee äänestää, lukuun ottamatta oikeutta esittää ei-sitovia varaumia tai tulkintoja kokouksen pöytäkirjassa. Jos joku jäsen esittää vastalauseen, yleiskokous jatkaa äänestämällä virallisesti päätöksen kohteena oleville eri asioille määritettyjen erityisten äänestyssääntöjen enemmistön mukaisesti.

b) ’Yksinkertaisella enemmistöllä’ tarkoitetaan kokouksessa läsnä olevien jäsenten äänten enemmistöä.

c) ’Ehdottomalla enemmistöllä’ tarkoitetaan yli puolta niiden läsnä olevien tai valtakirjalla edustettuina olevien jäsenten äänistä, joiden osuus rahallisista suorituksista on yli puolet.

d) ’Määräenemmistöllä’ tarkoitetaan vähintään kahta kolmasosaa niiden läsnä olevien tai valtakirjalla edustettuina olevien jäsenten äänistä, joiden osuus rahallisista suorituksista on yli puolet.

9 artikla

Johtokunta

1. LifeWatch ERICin johtokunta vastaa päivittäisestä hallinnoinnista.

2. Johtokunta valmistelee yleiskokouksen kokoukset, panee sen päätökset täytäntöön sekä koordinoi ja hallinnoi LifeWatch ERICin yleistä toimintaa.

3. Johtokunta varmistaa infrastruktuuripalvelujen johdonmukaisuuden, yhdenmukaisuuden ja vakauden täytäntöönpanopäätöksillä sekä huolehtimalla yhteisten laitosten ja hajautettujen keskusten välisestä koordinoinnista.

4. Johtokunnan jäsenet nimittää yleiskokous. Johtokunnassa on enintään viisi ja vähintään kolme jäsentä: toimitusjohtaja, talousjohtaja ja tieto- viestintätekninen johtaja, jotka ovat LifeWatch ERICin työntekijöitä. Toimitusjohtaja on johtokunnan puheenjohtaja. Johtokunnan jäsenten toimikausi on viisi vuotta, ja se voidaan uusia. Yleiskokous hyväksyy johtokunnan jäsenten eturistiriitoja koskevat käytännöt. Toimitusjohtaja on LifeWatch ERICin laillinen edustaja.

5. Yleiskokous voi laatia johtokunnan tehtävänkuvaukset.

6. Johtokunta on yhteisesti vastuussa yleiskokoukselle kaikista toimistaan. Jos epäluottamuslause hyväksytään, toimitusjohtaja ja kaikki johtokunnan jäsenet eroavat, ellei epäluottamuslausetta ole osoitettu johtokunnan tietyille jäsenille, jolloin eroaminen on pakollista kyseisille jäsenille.

7. LifeWatch ERICin perustamista seuraavan ensimmäisen viisivuotiskauden aikana ja ennen sen täydellistä operatiivista toiminnallisuutta yleiskokous voi päättää osoittaa kaikki johtokunnan valtuudet tai osan niistä toimitusjohtajalle.

10 artikla

Avustavat elimet

1. Yleiskokous perustaa pysyvän komitean, talouskomitean, neuvoa-antavan tieteellis-teknisen lautakunnan, eettisen komitean sekä mahdollisia muita komiteoita, joita LifeWatch ERICin asianmukainen toiminta edellyttää. Yleiskokous hyväksyy täytäntöönpanosäännöt ja suuntaviivat, muun muassa täytäntöönpanosäännöt niiden asianmukaista perustamista ja toimintaa koskevista menettelyistä.

Pysyvä komitea koostuu 8 artiklan 4 kohdan mukaisesti jäsenvaltioiden valtuuskuntien päälliköistä, ja siinä on enintään kymmenen jäsentä. Yleiskokous valitsee heidät kolmivuotiskaudeksi, joka voidaan uusia. Yleiskokouksen puheenjohtaja ja talouskomitean puheenjohtaja ovat pysyvän komitean jäseniä viran puolesta. Pysyvä komitea tapaa johtokunnan vähintään kolme kertaa vuodessa täytäntöönpanosääntöjen mukaisesti.

2. Pysyvän komitean on

a) vastattava johtokunnan suorittaman LifeWatch ERICin hallinnoinnin valvonnasta ja ohjaamisesta yleiskokouksen istuntojen välisenä aikana 8 artiklan 5 kohdan mukaisesti,

b) saatava tiedot kaikista LifeWatch ERICin hallinnointia koskevista asioista kenen tahansa sen jäsenen pyynnöstä ja raportoitava yleiskokoukselle erityisesti kaikista huomattavista talousarvioon liittyvistä ja teknisistä poikkeamista vuotuisissa ja monivuotisissa talousarvioissa ja toimissa,

c) annettava talousjohtajalle suosituksia talousarvioesitysten laatimisesta 14 artiklan mukaisesti.

3. Eettisen komitean jäsenten nimittämistä ja ehtoja, joiden mukaisesti komitea suorittaa tehtävänsä, säännellään täytäntöönpanosäännöillä. Yleiskokous, pysyvä komitea tai johtokunta voi kehottaa eettistä komiteaa antamaan suosituksia 9 artiklan 4 kohdassa ja 12, 13, 15 ja 17 artiklassa kuvatuista LifeWatch ERICin periaatteita koskevista erityisistä kysymyksistä.

5 LUKU

RAPORTOINTI KOMISSIOLLE

11 artikla

Raportointi Euroopan komissiolle

1. LifeWatch ERIC laatii vuosikertomuksen, joka käsittää erityisesti sen toiminnan tieteelliset, operatiiviset ja rahoitusta koskevat näkökohdat. Yleiskokous hyväksyy vuosikertomuksen ja toimittaa sen Euroopan komissiolle ja asianomaisille viranomaisille kuuden kuukauden kuluessa vastaavan varainhoitovuoden päättymisestä. Kertomus julkaistaan.

2. LifeWatch ERIC ilmoittaa komissiolle kaikista olosuhteista, jotka vaarantavat vakavasti LifeWatch ERICin tehtävien suorittamisen tai estävät LifeWatch ERICiä täyttämästä asetuksessa (EY) N:o 723/2009 esitettyjä vaatimuksia.

6 LUKU

TOIMINTAPERIAATTEET

12 artikla

Työllistämisperiaatteet

1. LifeWatch ERIC ei syrji rodun, etnisen alkuperän, uskonnon, sukupuolen, iän, fyysisen tai henkisen vammaisuuden, sukupuolisen suuntautumisen tai siviilisäädyn tai perhetilanteen perusteella. Tämä periaate koskee kaikkia henkilöstön oikeuksia, etuuksia ja toimia. LifeWatch ERIC voi toteuttaa naispuolista henkilöstöä koskevaa positiivista syrjintää, jota varten yleiskokous hyväksyy positiivista syrjintää koskevan suunnitelman ennen sopimusten tekemistä henkilöstön kanssa.

2. Toimitusjohtajalla on henkilöstöä koskevat hallinnointivaltuudet, ja hän vastaa työehdoista ja jokaisesta haettavaksi ilmoitettavasta toimesta yleiskokouksen hyväksymien talousarviorajoitusten, täytäntöönpanosääntöjen ja suuntaviivojen ja yleiskokouksen tekemien toimintapoliittisten päätösten mukaisesti. Ellei toisin mainita, toimitusjohtaja voi siirtää tiettyjä toimintoja yhdelle tai useammalle johtokunnan jäsenelle.

3. LifeWatch ERICin rekrytointi-, haastattelu-, palkkaus- ja ylennys-/alennustoimet toteutetaan 1 kohdan periaatteiden mukaisesti, ja niissä noudatetaan täytäntöönpanosäännöissä, suuntaviivoissa ja yleiskokouksen hyväksymissä yleisissä valtuutuksissa tai periaatteissa esitettyjä työllistämistä koskevia periaatteita ja rajoituksia.

4. Täytäntöönpanosäännöissä esitetyt työllistämisperiaatteet perustuvat yleiskokouksen hyväksymiin periaatteisin ja ehtoihin, ja niihin sovelletaan isäntäjäsenvaltion lakeja ja asetuksia tai sen maan lakeja ja asetuksia, jossa LifeWatch ERICin toimet toteutetaan.

13 artikla

Hankintojen teko ja verovapautukset

1. Kaikki tarjouspyynnöt julkaistaan LifeWatch ERICin verkkosivustolla sekä jäsenten ja tarkkailijoiden alueilla. LifeWatch ERIC liittää vuosikertomukseen ilmoituksen hankinnoista, joista on tehty tarjouspyyntö.

2. Yleiskokous hyväksyy julkisia hankintoja koskevat täytäntöönpanosäännöt, joissa määritetään vähimmäismäärä, jonka ylityttyä hankinnoista tehdään sopimus vain neuvoa-antavan tieteellis-teknisen lautakunnan lausunnon jälkeen.

3. LifeWatch ERICin hankintamenettelyt perustuvat avoimuuden, syrjimättömyyden ja kilpailun periaatteisiin, ja niissä otetaan huomioon tarve varmistaa, että tarjoukset täyttävät parhaat mahdolliset tekniset, taloudelliset ja toimitukseen liittyvät vaatimukset, ja annetaan teollisuudelle ja palveluntoimittajille ennakkoilmoitus vaadituista eritelmistä.

Neuvoston asetuksen (EY) N:o 723/2009 5 artiklan 1 kohdan d alakohdan mukaiset verovapaudet rajoitetaan LifeWatch ERICin, myös 2 artiklan 3 kohdassa määritettyjen yhteisten laitosten, tekemiin tavara- ja palveluhankintoihin, jotka ovat tarpeen sen virallisessa käytössä ja muussa toiminnassa kuin liiketoiminnassa ja joiden arvo on huomattava, mikä tarkoittaa, että asiaankuuluvassa laskussa esitetty toimen verotettava määrä on vähintään 300,50 euroa ja LifeWatch ERIC maksaa sen kokonaan. Muita rajoituksia ei sovelleta.

14 artikla

Resurssit, budjettiperiaatteet, korvausvastuu ja vakuutus

1. LifeWatch ERICin resurssit koostuvat jäsenmaksuista, apurahoista, lahjoituksista, sopimuksista ja kaikista muista sen muuhun toimintaan kuin liiketoimintaan liittyvistä resursseista, sanotun kuitenkaan rajoittamatta 2 ja 3 kohtaa. Liiketoiminnan täytyy liittyä läheisesti sen tehtävään ja toimiin, eikä se saa vaarantaa niiden toteuttamista. Liiketoiminnasta saadut tulot kirjataan erikseen ja veloitetun markkinahinnan perusteella tai, jos niitä ei pystytä vahvistamaan, kirjataan täydelliset kustannukset ja kohtuullinen marginaali.

2. LifeWatch ERICin talousarvion laatii johtokunnan puolesta talousjohtaja pysyvän komitean suositusten perusteella, ja johtokunta toimittaa sen hyväksyttäväksi yleiskokoukseen pysyvän komitean suositusten perusteella. Sitä hallinnoi johtokunta moitteettoman varainhoidon, talousarvion tasapainon ja avoimuuden periaatteiden mukaisesti ja ottaen huomioon talouskomitean lausunnot. Talouskomitea koostuu jäsenten edustajista, jotka on nimitetty yleiskokouksen hyväksymissä täytäntöönpanosäännöissä esitetyn menettelyn perusteella.

Näiden periaatteiden noudattamiseksi johtokunnan on

a) varmistettava, että kaikista tuloista ja menoista pidetään kirjaa todenmukaisesti ja tarkasti,

b) perustettava sisäinen valvonta, mukaan lukien sisäiset tarkastukset, resurssien tehokkaan ja vaikuttavan käytön edistämiseksi,

c) tarkastutettava LifeWatch ERICin tilit joka vuosi yleiskokouksen nimittämillä tilintarkastajilla ja lähetettävä kaikille jäsenille tilintarkastajien kirjallinen kertomus sekä toimitusjohtajan ja kenen tahansa johtokunnan jäsenen huomautukset siihen.

3. LifeWatch ERIC vastaa veloistaan. Jäsenet eivät ole yhteisvastuussa LifeWatch ERICin veloista. LifeWatch ERICin jäsenten korvausvastuu sen veloista rajoittuu niiden omiin maksuihin.

4. Johtokunta hankkii tarvittavan vakuutussuojan LifeWatch ERICin kehittämiselle ja toiminnalle ominaisten riskien varalta.

15 artikla

LifeWatch ERICin laitosten käyttöoikeudet ja tulosten levittäminen

1. LifeWatch ERIC edistää tutkimusta ja oppimista, eikä se rajoita käytettävissä olevien tietojen ja algoritmien saatavuutta paitsi, jos se on ristiriidassa niiden omistajan (omistajien) kanssa etukäteen sovittujen käyttöehtojen kanssa.

2. LifeWatch perustaa infrastruktuurinsa luonnon monimuotoisuuden ja ekosysteemien tutkimusta varten ja käyttää sitä Euroopan tasolla. Tarjotut palvelut määritetään yleiskokouksen päätöksellä, jossa voidaan tehdä ero jäsenille ja muille kuin jäsenille ja niiden tutkijoille tarjottavien palvelujen välillä.

3. Yleiskokous tekee päätökset yksittäisten LifeWatch ERICin tarjoamien palvelujen priorisoinnista ottaen huomioon neuvoa-antavan tieteellis-teknisen lautakunnan johtaman riippumattoman arviointiprosessin tuloksen.

4. Mikäli valmiuksia pääsyn tarjoamiseen rajoitetaan taloudellisista ja/tai teknisistä syistä, yleiskokous käynnistää sen saatavilla olevien resurssien puitteissa kilpailuun perustuvia apurahaohjelmia, joiden avulla valitut hakijat voivat hyödyntää tarjolla olevia valmiuksia. Mistä tahansa maailman maasta tulleita hakemuksia arvioivat riippumattomat arviointilautakunnat, jotka johtokunta nimittää neuvoa-antavan tieteellis-teknisen lautakunnan ehdotusten perusteella. Apurahaohjelmat, arviointimenettely ja tehtävänmääritykset, jotka yleiskokous voi käynnistää, täyttävät tieteellisen huippuosaamisen ja oikeudenmukaisten käytäntöjen yleiset vaatimukset.

5. Johtokunta voi ehdottaa yleiskokoukselle periaatteita vaatimuksista, jotka koskevat yleistä tai tilapäistä oikeudellista suhdetta tietojen käyttäjien kanssa. Aineistot ovat myös suuren yleisön saatavilla, elleivät omistajien asettamat lisensointiehdot rajoita palvelujen tai aineistojen käyttöä. LifeWatch ERIC noudattaa asiaankuuluvia Euroopan unionin periaatteita ja sääntöjä.

6. Jos asetuksen (EY) N:o 723/2009 3 artiklan 2 kohdasta ei muuta johdu, yleiskokous voi päättää äänten ehdottomalla enemmistöllä veloittaa tietyiltä tai kaikilta yhteisöiltä maksuja LifeWatchin ERICin tarjoamien yksittäisten palvelujen yleisestä saatavuudesta sekä lisensoida omia työkalujaan tai tuotteitaan joko Creative Commons -lisenssillä tai muuta lisenssiä edellyttävinä.

7. LifeWatch ERICin tietojen käyttämistä ja levittämistä koskevissa periaatteissa noudatetaan julkisia tietoja koskevia parhaita kansainvälisiä käytäntöjä, muun muassa Euroopan unionin laatimia, ja niissä tunnustetaan tietojen ja algoritmien omistajien oikeudet ja otetaan kaikki eettiset ja oikeudelliset kysymykset täysimääräisesti huomioon. LifeWatch ERIC edistää huippuosaamista tutkimuksessa, opetuksessa ja oppimisessa ja tukee parhaiden käytäntöjen kulttuuria edistämis- ja koulutustoimilla.

8. LifeWatch ERIC kannustaa tutkijoita käyttämään LifeWatch ERICiä tutkimustulostensa antamiseen julkisesti saataville ja pyytää jäsentensä tutkijoita tarjoamaan tulokset saataville LifeWatch ERICin kautta.

9. Tulosten levittämisperiaatteissa yksilöidään erilaiset kohderyhmät, ja LifeWatch ERIC käyttää kyseisten ryhmien saavuttamiseen erilaisia kanavia, kuten verkkoportaaleja, uutiskirjeitä, työryhmiä, konferensseja, lehtiartikkeleita ja sanomalehtiä.

16 artikla

Tieteelliset ja tekniset arvioinnit

1. LifeWatch ERIC perustaa neuvoa-antavan tieteellis-teknisen lautakunnan pätevien tutkijoiden ja asiantuntijoiden riippumattomaksi elimeksi. Johtokunta ehdottaa sen tehtävänkuvausta hyväksyttäväksi yleiskokoukselle. Neuvoa-antavan tieteellis-teknisen lautakunnan jäsenet nimitetään neljän vuoden toimikaudeksi, joka voidaan uusia. Neuvoa-antava tieteellis-tekninen lautakunta voi antaa suosituksia johtokunnalle. Kyseiset suositukset annetaan täysimääräisesti tiedoksi yleiskokoukselle, joka voi antaa täytäntöönpanosääntöjä tai suuntaviivoja johtokunnan lisäohjeiksi.

2. Yleiskokous voi hyväksyä asianmukaisen korvauksen neuvoa-antavan tieteellis-teknisen lautakunnan ja arviointikomiteoiden jäsenten suorittamasta työstä.

3. Kunkin viisivuotisen suunnittelukauden neljäntenä vuonna perustetaan väliaikainen arviointikomitea arvioimaan LifeWatch ERICin yleistä tieteellistä ja teknistä suoritustasoa ja antamaan strategisia suosituksia seuraavalle viisivuotiskaudelle. Yleiskokous nimittää sen jäsenet ja ottaa tällöin huomioon neuvoa-antavan tieteellis-teknisen lautakunnan suositukset. Jäsenet nimitetään henkilökohtaisten ansioiden perusteella, eivätkä he edusta mitään maata tai laitosta.

17 artikla

Tietojen käyttöä ja teollis- ja tekijänoikeuksia koskevat periaatteet

1. LifeWatch ERIC tunnustaa, että osa sen arvosta infrastruktuurina perustuu vapaasti käytettävissä olevasta tietämyksestä saatavien etujen edistämiseen. Avoimen lähdekoodin ja vapaan saatavuuden (open access) periaatteita suositaan.

2. LifeWatch ERIC tarjoaa tutkijoille opastusta sen varmistamiseksi, että LifeWatch ERICin kautta saatavaa aineistoa käyttämällä tehtävä tutkimus toteutetaan puitteissa, joissa tunnustetaan aineistojen omistajien oikeudet ja yksityisyyden suoja. Tietojen alkuperä varmistetaan, ja kun on hyödynnettävä ulkoisia tietoresursseja ja/tai muita infrastruktuureja, LifeWatch ERICin tietoperiaatteet edellyttävät sopimusten tekemistä kyseisten kumppanien kanssa tämän artiklan mukaisesti. Sopimuksia hallinnoi yksi yleiskokouksen nimittämä johtokunnan jäsen.

3. Käyttäjät ja palveluntarjoajat, joilla on pääsy LifeWatch ERICin hallussa oleviin tai sen tuottamiin tietoihin, taitotietoon ja muihin teollis- ja tekijänoikeuksia koskeviin resursseihin, tunnustavat omistajien teollis- ja tekijänoikeudet ja muut oikeudet, jotka turvataan tietojen toimittamista koskevissa protokollissa tai sopimuksissa ja yhteisymmärryspöytäkirjoissa. LifeWatch ERICin tietojen käyttäjien ja palveluntarjoajien on osoitettava huolellisuutensa sen varmistamisessa, että niiden hallussa olevia tietoja koskevia oikeuksia hallinnoidaan asianmukaisesti.

4. LifeWatch ERIC varmistaa, että käyttäjät hyväksyvät saatavuuden ehdot ja edellytykset ja että tarvittavista turvallisuusjärjestelyistä huolehditaan sisäisen tallentamisen ja käsittelyn osalta.

5. LifeWatch ERIC julkaisee järjestelyt, joiden mukaisesti tutkitaan ja ratkaistaan väitetyt sisäiset ammatilliset väärinkäytökset, tietoturvarikkomukset tai salassapitovelvollisuuden rikkomiset, jotka liittyvät sen hallussa oleviin tietoihin ja palveluihin.

7 LUKU

TOIMIAIKAA, PURKAMISTA, RIITOJEN RATKAISUA, SOVELLETTAVAA LAKIA JA MUUTOKSIA KOSKEVAT SÄÄNNÖKSET

18 artikla

Toimiaika

LifeWatch ERIC perustetaan määrittelemättömäksi toimiajaksi.

19 artikla

Purkaminen ja maksukyvyttömyys

1. LifeWatch ERICin purkamisesta päätetään yleiskokouksen määräenemmistöpäätöksellä.

2. LifeWatch ERIC ilmoittaa Euroopan komissiolle purkamispäätöksestä ilman aiheetonta viivytystä ja joka tapauksessa viimeistään kymmenen päivän kuluessa päätöksen tekemisestä.

3. Kun LifeWatch ERICin purkamispäätös on tehty, sen isäntävaltion oikeudenkäyttöalueen lakien mukaisesti toimiva johtokunta järjestää sen varojen ja toiminnan selvityksen seuraavien periaatteiden mukaisesti.

a) Kaikki yhteisiä laitoksia tai hajautettua keskusta isännöivän jäsenen saataville antamat fyysiset tukivälineet palautetaan.

b) Kaikki muut varat käytetään LifeWatch ERICin velkojen ja sen purkamiseen liittyvien kustannusten maksamiseen. Kaikki jäljelle jäävät varat jaetaan jäsenten kesken purkamisajankohtana suhteessa kokonaisperusmaksuihin, joita ne ovat tehneet LifeWatch ERICin toiminnan alusta alkaen.

c) Luontoissuoritusten ja muiden suoritusten osalta johtokunta voi yleiskokouksen hyväksynnän jälkeen, ja mikäli se on käytännöllistä, siirtää LifeWatch ERICin toiminnan ja taitotiedon laitoksille, joilla on samanlaiset tavoitteet. Mikäli vastaavia laitoksia ei ole, muut kuin LifeWatch ERICin velkojen maksamisen jälkeen jäljellä olevat ylimääräiset varat jaetaan jäsenille suhteessa niiden yhteenlaskettuihin vuotuisiin suorituksiin, ellei palvelutasosopimuksissa toisin määrätä. Mahdollisuuksien mukaan varat osoitetaan jäsenille, jotka ovat ne maksaneet.

4. LifeWatchin toiminnan lopettamiseen johtavaan purkamiseen sovelletaan 5 artiklan 1, 2 ja 6 kohdassa säädettyjä jäsenen erottamiseen ja jäsenyyden päättämiseen sovellettavia määräaikoja.

5. LifeWatch ERIC lakkaa olemasta päivänä, jona Euroopan komissio julkaisee asiasta ilmoituksen Euroopan unionin virallisessa lehdessä.

20 artikla

Sovellettava laki

LifeWatch ERICiin sovelletaan ensisijaisuusjärjestyksessä:

a) Euroopan unionin lakia, erityisesti asetusta (EY) N:o 723/2009 ja asetuksen 6 artiklan 1 kohdan a alakohdassa ja 11 artiklan 1 kohdassa tarkoitettuja päätöksiä;

b) isäntäjäsenvaltion lainsäädäntöä niiden asioiden osalta, joihin ei sovelleta (tai sovelletaan vain osittain) unionin lainsäädäntöä;

c) sen perussääntöä ja sen täytäntöönpanosääntöjä.

21 artikla

Riitojen ratkaisu

1. Unionin tuomioistuimella on toimivalta ratkaista LifeWatch ERICiin liittyvät jäsenten väliset riidat, jäsenten ja LifeWatch ERICin väliset riidat sekä kaikki riidat, joissa Euroopan unioni on osapuolena.

2. LifeWatch ERICin ja kolmansien osapuolten välisiin riitoihin sovelletaan tuomioistuinten toimivaltaa koskevaa Euroopan unionin lainsäädäntöä. Tapauksissa, jotka eivät kuulu Euroopan unionin lainsäädännön soveltamisalaan, riitojen ratkaisemiseen käytettävä toimivalta määritetään isäntäjäsenvaltion lainsäädännön perusteella.

22 artikla

Perussäännön saatavuus

Perussääntöä pidetään ajan tasalla ja se annetaan julkisesti saataville LifeWatch ERICin verkkosivustolla ja sääntömääräisessä toimipaikassa sekä yhteisen laitosten tiloissa ja jokaisessa hajautetussa LifeWatch-keskuksessa.

23 artikla

Perussäännön muuttaminen

1. Sanotun rajoittamatta 3 artiklan 3 kohtaa perussäännön, myös liitteen 2, muuttamista koskevat ehdotukset hyväksytään LifeWatch ERICin jäsenten määräenemmistöpäätöksellä. Ehdotettua muutosta vastaan äänestäneet jäsenet voivat erota LifeWatch ERICistä jäljellä olevien velvollisuuksiensa täyttämisen jälkeen.

2. Muutosehdotuksia voi esittää kuka tahansa jäsen, jota kannattaa vähintään kaksi muuta jäsentä. Muutosehdotukset on toimitettava yleiskokouksen puheenjohtajalle viimeistään kolme kuukautta ennen sääntömääräistä vuosikokousta tai ennen kyseistä tarkoitusta varten koolle kutsuttua ylimääräistä kokousta, ja muutosehdotuksista on ilmoitettava jäsenille vähintään kaksi kuukautta ennen yleiskokouksen kokousta.

3. Sääntömääräisen toimipaikan sijainnin muutos hyväksytään määräenemmistöpäätöksellä, jossa otetaan huomioon isäntäjäsenvaltion tekemät investoinnit.

8 LUKU

PERUSTAMIS- JA SIIRTYMÄSÄÄNNÖKSET

24 artikla

Perustamissäännökset

Viimeistään 45 kalenteripäivän kuluttua siitä, kun komission päätös LifeWatch ERICin perustamisesta tulee voimaan, isäntäjäsenvaltio kutsuu koolle yleiskokouksen perustamiskokouksen. Isäntäjäsenvaltio ilmoittaa perustajajäsenille mahdollisista kiireellisistä toimista, jotka on toteutettava LifeWatch ERICin puolesta ennen perustamiskokouksen pitämistä. Jos perustajajäsen ei esitä vastalausetta viiden työpäivän kuluessa ilmoituksen saamisesta, isäntäjäsenvaltion asianmukaisesti valtuuttama henkilö toteuttaa toimet.

25 artikla

Siirtymäsäännös

Jäsenten siirtymävaiheessa 11. helmikuuta 2011 jälkeen ja ennen LifeWatch ERICin perustamista LifeWatch-tutkimusinfrastruktuurin toteuttamiseksi tekemät sovitut ja sertifioidut suoritukset otetaan huomioon LifeWatch ERICille ensimmäiseksi viisivuotiskaudeksi tehtyinä raha- tai luontoissuorituksina yleiskokouksen 8 artiklan 3 kohdan e alakohdan ja liitteessä 2 olevan A2.I.6 kohdan mukaisesti hyväksymien luontoissuoritusten arvostamista koskevien sääntöjen perusteella.

(1) EUVL L 206, 8.8.2009, s. 1.

LIITE 1 LUETTELO JÄSENISTÄ, TARKKAILIJOISTA JA NIITÄ EDUSTAVISTA TAHOISTA Maat Edustavat tahot Belgia Belgian tiedepoliittinen virasto (BELSPO) Talous-, tiede- ja innovaatio-osasto (EWI) Vapaaehtoisen koulutuksen ja tieteellisen tutkimuksen pääosasto (DGENORS) Kreikka Kreikan meritutkimuskeskus (HCMR) Espanja Talous-, teollisuus- ja kilpailukykyministeriö (MINECO) Maatalous-, kalatalous-, elintarvike- ja ympäristöministeriö (MAPAMA) Andalusian aluehallitus (Junta de Andalucía) Italian tasavalta Kansallinen tutkimusneuvosto (CNR) Alankomaat Alankomaiden tieteellisen tutkimuksen järjestö (NWO) Portugali Romania Slovenia Tiede-, koulutus- ja urheiluministeriö (MIZS)

Tarkkailijat Maat Edustavat tahot